b'\n_START_ARTICLE_\nMaona\n_START_PARAGRAPH_\nMaona je lesen \xc4\x8doln s plo\xc5\xa1\xc4\x8datim dnom, brez lastnega pogona, namenjen kratkim prevozom po morju. V Slovenski Istri so maone  uporabljali predvsem za prevoz soli, iz solin Fazan v Luciji, Strunjanskih in Se\xc4\x8doveljskih solin v centralna skladi\xc5\xa1\xc4\x8da Grande in Monfort v Portoro\xc5\xbeu, pa tudi v sedaj poru\xc5\xa1eno skladi\xc5\xa1\xc4\x8de Antenal, ki je bilo na obmo\xc4\x8dju dana\xc5\xa1njega avtokampa v Luciji. _NEWLINE_S soljo napolnjene maone so do ustja kanalov vlekli ro\xc4\x8dno, ob plimi, s pomo\xc4\x8djo vrvi, saj vla\xc4\x8dilec v ozke kanale ni mogel pripluti. Na morski strani solin so maono ali ve\xc4\x8d maon skupaj navezali na vla\xc4\x8dilec, ki je kompozicijo nato po morju vlekel do priveza. Na vsaki maoni je bil delavec, ki je s krmilom plovilo usmerjal in sledil vla\xc4\x8dilcu. _NEWLINE_Maona je lahko zaradi ve\xc4\x8dje prostornine preva\xc5\xbeala ve\xc4\x8d soli kot npr. barkin, imela je plitvo dno, zato je lahko plula po kanalih. Krmilo maone je segalo le do dna kobilice, s tem je bilo onemogo\xc4\x8deno, da bi med plovbo drselo po dnu. Nekatere maone so lahko v dol\xc5\xbeino merile tudi ve\xc4\x8d kot dvanajst metrov, najpogostej\xc5\xa1e pa so bile dolge do deset metrov. Prostornina 12-metrske maone je bila pribli\xc5\xbeno sedemdeset kubi\xc4\x8dnih metrov, nosilnost pa okoli sedemdeset ton. Piranske maone so bile zna\xc4\x8dilno \xc4\x8drne barve, ki je bila posledica katraniziranja oplat, s katerim so posku\xc5\xa1ali maonam podalj\xc5\xa1ati uporabno dobo._NEWLINE_Leta 1956 so se vse maone v hudi nevihti, ki je zajela Portoro\xc5\xbe, potopile. Od tedaj dalje se transport soli vr\xc5\xa1i po cestah, s kamioni. Nobena od originalnih maon se ni ohranila, danes je v solinarskem muzeju v Se\xc4\x8doveljskih solinah na ogled le \xc5\xa1e model tradicionalne lesene maone.'